16.03.2021
Аҟәа имҩаԥысит 1992-1993 шш. Аԥсны Аџьынџьтәылатә еибашьраан аҳҭнықалақь Аҟәа ахақәиҭтәразы хәажәкырамзазатәи ажәылараҿы иҭахаз ргәалашәаразы Ахьӡ-Аԥша Амемориал аҟны ашәҭшьҭаҵара иазкыз аусмҩаԥгатә.
Иҭахаз Аԥсны аибашьцәа ҳаҭырла ргәалашәаразы Ахьӡ-Аԥша апарк ахь иааит Аԥсны Аҳәынҭқарра Ахада Аслан Бжьаниа, Аԥсны Жәлар Реизара Аиҳабы Валери Кәарҷиа, Аԥыза-министр аамҭала инапынҵақәа назыгӡо Владимир Делба, Аԥсны иҟоу Урыстәыла Ацҳаражәҳәаҩ Алексеи Двинианин, иҭахаз аибашьцәа ранацәа, аибашьра аветеранцәа, Апарламент адепутатцәа, аиҳабыра алахәцәа, АА ауаажәларратәи аполитикатәи еиҿкаарақәа рхаҭарнакцәа.